Broj: 711-I-882-M-79/18-02-11

Zagreb, 20. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnika Zvonimira Novosela, gradonačelnika Grada Jastrebarskog, za davanjem mišljenja Povjerenstva**,na 15. sjednici, održanoj dana 20. lipnja 2018.g., daje sljedeće:

**MIŠLJENJE**

**Dužnosnik Zvonimir Novosel, gradonačelnik Grada Jastrebarskog, može privremeno, do izbora direktora ureda Turističke zajednice Grada Jastrebarskog, zastupati navedenu Turističku zajednicu, ali za isto ne može primati bilo kakvu dodatnu naknadu.**

Obrazloženje

Zahtjev za davanjem mišljenja Povjerenstva podnio je dužnosnik Zvonimir Novosel, gradonačelnik Grada Jastrebarsko. U knjigama ulazne pošte zahtjev je zaprimljen pod poslovnim brojem 711-U-1644-M-69/16-01-4, dana 25. veljače 2016.g., povodom kojeg se vodi predmet broj M-69/16.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i Zvonimir Novosel, povodom obnašanja dužnosti gradonačelnika Grada Jastrebarsko, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Ukoliko zahtjev ne sadrži sve podatke i dokumentaciju potrebnu za davanje mišljenja Povjerenstva, Povjerenstvo će dati mišljenje nakon pribavljene dokumentacije.

Dužnosnik u zahtjevu u bitnom navodi kako je kao gradonačelnik Grada Jastrebarsko po položaju i predsjednik Turističke zajednice Grada Jastrebarsko (u daljnjem tekstu: TZG Jastrebarsko). Na 14. sjednici Vijeća TZG Jastrebarsko, održanoj 14.travnja 2018.g., razriješena je dužnosti direktorica ureda TZG Jastrebarsko. Sukladno odredbama članka 46. Statuta TZG Jastrebarsko, "Turističku zajednicu do izbor direktora zastupa predsjednik". Slijedom navedenog, dužnosnik traži mišljenje Povjerenstva može li privremeno, do imenovanja novog direktora ureda TZG Jastrebarsko, obzirom da do kraja kalendarske godine 2018.g. sigurno neće biti provedeno imenovanje.

Uvidom u Registar dužnosnika utvrđeno je da je dužnosnik Zvonimir Novosel dužnost gradonačelnika Grada Jastrebarskog obnašao u mandatu 2013.-2017. te da istu dužnost obnaša i u aktualnom mandatu od 25. svibnja 2017.g.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano. Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 7. podstavkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Zakonom o turističkim zajednicama i promicanju hrvatskog turizma („Narodne novine“ broj 152/08.., u daljnjem tekstu: ZTZ) propisano je da su turističke zajednice pravne osobe, koje se osnivaju radi promicanja i unapređenja turizma Republike Hrvatske i gospodarskih interesa pravnih i fizičkih osoba koje pružaju ugostiteljske i druge turističke usluge ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 13. stavku 1. ZTZ-a, tijela turističke zajednice su: skupština, turističko vijeće, nadzorni odbor i predsjednik turističke zajednice. Sukladno odredbama ZTZ-a, skupština turističke zajednice je najviše tijelo upravljanja u turističkoj zajednici, koju čine članovi i/ili predstavnici članova turističke zajednice. Turističko vijeće je izvršno tijelo skupštine turističke zajednice, koje je za svoj rad odgovorno skupštini turističke zajednice. Nadalje, predsjednik turističke zajednice predstavlja turističku zajednicu. Dužnost predsjednika turističke zajednice obnaša općinski načelnik ili gradonačelnik, odnosno župan ovisno o jedinici lokalne, odnosno područne (regionalne) samouprave za područje koje je turistička zajednica osnovana. Predsjednik turističke zajednice saziva i predsjeda skupštini turističke zajednice te saziva i predsjeda sjednicama turističkog vijeća. Nadzorni odbor nadzire vođenje poslova turističke zajednice, materijalno i financijsko poslovanje i raspolaganje sredstvima turističke zajednice i podružnica te izvršenje i provedbu programa rada i financijskog plana turističke zajednice.

Člankom 21. ZTZ-a propisano je da skupština turističke zajednice osniva turistički ured turističke zajednice. U turističkom uredu obavljaju se stručni i administrativni poslovi vezani za zadaće turističke zajednice. Na radne odnose zaposlenih u turističkom uredu primjenjuju se opći propisi o radu, ako navedenim Zakonom nije drugačije propisano.

Člankom 22. ZTZ-a propisano je da turistički ured ima direktora. Direktor zastupa turističku zajednicu, organizira i rukovodi radom i poslovanjem turističkog ureda, provodi odluke turističkog vijeća turističke zajednice i u granicama utvrđenih ovlasti odgovoran je za poslovanje turističke zajednice i zakonitost rada turističkog ureda. Za svoj rad direktor turističkog ureda odgovara turističkom vijeću i predsjedniku turističke zajednice. **Do izbora direktora, turističku zajednicu zastupa predsjednik turističke zajednice.**

Člankom 24. ZTZ-a propisane su i specifične situacije sukoba interesa za direktore turističkih ureda u smislu toga Zakona. Sukladno navedenoj odredbi, direktor turističkog ureda ne može biti predsjednikom niti članom skupštine, turističkog vijeća i nadzornog odbora niti jedne turističke zajednice, zatim direktoru turističkog ureda nije dopušteno obavljanje ugostiteljske i turističke djelatnosti na području za koje je osnovana turistička zajednica. Direktor turističkog ureda ne smije donositi odluke, odnosno sudjelovati u donošenju odluka koje utječu na financijski ili drugi interes njegovog bračnog ili izvanbračnog druga, djeteta ili roditelja te ne smije biti član upravnog ili nadzornog tijela trgovačkog društva ili druge pravne osobe koja je član turističke zajednice.

Povjerenstvo je izvršilo uvid u Statut TZG Jastrebarsko. Člankom 26. točkom 5. Statuta propisano je da Turističko vijeće Zajednice imenuje direktora Turističkog ureda na temelju javnog natječaja, te razrješava direktora turističkog ureda. Točkom 16. istog članka propisano je da Turističko vijeće daje ovlaštenje za zastupanje Zajednice u slučaju spriječenosti direktora.

Turističko vijeće TZG Jastrebarsko ima predsjednika i osam članova. Osam članova Turističkog vijeća bira Skupština iz redova članova Zajednice, vodeći računa o zastupljenosti djelatnosti u turizmu (pružatelj ugostiteljskih usluga, putničke agencije i sl.), dok je Predsjednik Zajednice ujedno po položaju i predsjednik Turističkog vijeća. Predsjednik Zajednice saziva i predsjeda sjednici Turističkog vijeća.

Člankom 36. Statuta TZG Jastrebarsko propisano je da dužnost predsjednika Zajednice TZG Jastrebarsko obnaša gradonačelnik Grada Jastrebarskog. Sukladno članku 40. Zajednicu predstavlja predsjednik Zajednice, a zastupa direktor Turističkog ureda.

Nadalje, Statutom je propisano da se Turistički ured TZG Jastrebarsko osniva radi obavljanja stručnih i administrativnih poslova Zajednice. Člankom 45. Statuta propisano je da Turistički ured Zajednice ima direktora te da direktora Turističkog ureda na temelju javnog natječaja imenuje Turističko vijeće.

Člankom 46. Statua propisano je da ako se na raspisani natječaj za direktora Zajednice nitko ne prijavi ili nitko od prijavljenih kandidata ne bude izabran, natječaj će se ponoviti. **Turističku zajednicu do izbora direktora zastupa predsjednik Zajednice**.

Člankom 47. Statuta propisano je da direktora Turističkog ureda, u slučaju odsutnosti ili spriječenosti, zamjenjuje osoba koju odredi Turističko vijeće iz redova Vijeća. Osoba koja zamjenjuje direktora Turističkog ureda ima prava i dužnosti direktora.

Direktor Turističkog ureda TZG Jastrebarsko, sukladno članku 48. Statuta, organizira i rukovodi radom i poslovanjem Turističkog ureda i u granicama utvrđenih ovlasti odgovoran je za poslovanje Zajednice. Direktor za svoj rad odgovoran je Turističkom vijeću i predsjedniku Zajednice. Direktor Turističkog ureda provodi odluke Turističkog vijeća, organizira izvršavanje zadaća Zajednice, zastupa Zajednicu i obavlja druge poslove utvrđene Statutom i Zakonom.

Na temelju navedenih odredbi ZTZ-a i Statuta TZG Jastrebarsko, Povjerenstvo je zaključilo da turistički ured TZG Jastrebarsko predstavlja unutarnju jedinicu TZG Jastrebarsko, osnovanu radi obavljanja stručnih i administrativnih poslova vezanih za zadaće navedene turističke zajednice. S obzirom da direktora Ureda imenuje Turističko vijeće, čiji su članovi izabrani između članova turističke zajednice, a ne biraju građani na izborima niti tijelo javne vlasti, Povjerenstvo zaključuje kako obavljanje poslova direktora Turističkog ureda TZG Jastrebarsko ne predstavlja javnu dužnost u smislu ZSSI-a. Stoga, istovremeno obnašanje dužnosti gradonačelnika Grada Jastrebarskog i obavljanje poslova direktora turističkog ureda TZG Jastrebarsko ne predstavlja povredu članka 12. i članka 13. stavka 1. ZSSI-a.

S obzirom da je člankom 18. Statuta TZG Jastrebarsko propisano da navedenom turističkom zajednicom upravlja Skupština te da direktor turističkog ureda u bitnom rukovodi uredom, koji nije poslovni subjekt u smislu ZSSI-a, već predstavlja unutarnju jedinicu, obavljanje poslova direktora turističkog ureda TZG Jastrebarsko ne predstavlja poslove upravljanja TZG Jastrebarsko, stoga obavljanje ovih poslova ne predstavlja niti povredu članka 14. stavka 1. ZSSI-a.

Nadalje, zabrana obavljanja drugih poslova u smislu redovitog i stalnog zanimanja bez prethodnog odobrenja Povjerenstva, propisana člankom 13. stavkom 2. ZSSI-a, u predmetnom se slučaju ne može primijeniti, budući da bi dužnosniku zastupanje TZG Jastrebarsko bilo povjereno privremeno, do izbora direktora ureda TZG Jasterbarsko na javnom natječaju.

Uzevši u obzir gore navedeno, kao i odredbe ZTZ i Statuta TZG Jastrebarsko po kojima Turističku zajednicu do izbora direktora zastupa predsjednik Zajednice, a koji je po funkciji gradonačelnik Grada Jastrebarsko, odnosno u ovom slučaju dužnosnik, Povjerenstvo je mišljenja kako dužnosnik Zvonimir Novosel može privremeno, do izbora direktora ureda Turističke zajednice Grada Jastrebarskog, zastupati navedenu Turističku zajednicu, ali za isto ne može primati bilo kakvu dodatnu naknadu, budući je isto zabranjeno člankom 7. d) ZSSI-a.

 Međutim Povjerenstvo ukazuje da se povodom istovremenog obavljanja funkcije direktora turističkog ureda TZG Jastrebarsko i obnašanja dužnosti gradonačelnika Grada Jastrebarskog dužnosnik može naći u situaciji potencijalnog sukoba interesa. Stoga Povjerenstvo upućuje dužnosnika da u obavljanju dužnosti gradonačelnika Grada Jastrebarskog vodi računa o potrebi zaštite vlastitog integriteta i vjerodostojnosti kao i povjerenja građana. Dužnosnik u obavljanju dužnosti gradonačelnika Grada Jastrebarskog ne bi trebao sudjelovati u donošenju ili provedbi odluka Grada Jastrebarskog koje se na bilo koji način odnose na TZG Jastrebarsko.

Slijedom svega navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

 Nataša Novaković dipl. iur.

Dostaviti:

1. Dužnosnik Zvonimir Novosel, elektronska dostava
2. Objava na internetskoj stranici Povjerenstva
3. Pismohrana